Primăria Capitalei anunţă că primele 30 de autobuze Otokar din cele achiziţionate de municipalitate vor fi puse în circulaţie începând din 1 decembrie. Acestea vor fi introduse pe liniile 302, 336 si 601, precum şi pe liniile 780 şi 783, care fac legătura cu Aeroportul Internaţional "Henri Coandă".

Primarul general, Gabriela Firea, a făcut zilele acestea o vizită de lucru la autobaza STB Militari, pentru a inspecta noile autobuze achiziţionate de Primăria Capitalei, pe care STB le va scoate pe traseu începând cu 1 decembrie, se arată într-un comunicat de presă transmis, joi, de Primăria Capitalei.

"Mă bucură faptul că, în sfârşit, pe străzile Capitalei vor circula autobuze noi şi moderne, care vor asigura bucureştenilor servicii de transport civilizate, la standarde europene. Primele 30 de autobuze Otokar, achiziţionate de Primăria Capitalei şi predate STB SA, vor ieşi în trasee începând cu data de 1 decembrie. Până la sfârşitul anului vor veni încă 70. Noile autobuze sunt dotate cu aer condiţionat, cu sistem de taxare inteligent, sunt accesibilizate pentru toate categoriile de pasageri şi beneficiază de supraveghere video atât in interior, cât şi în exterior, vor avea internet şi prize USB pentru încărcarea telefoanelor", a spus Firea.

Cele 30 de autobuze Otokar vor asigura serviciul de transport pe liniile 302 (cu autobuze de 10 metri lungime), 336 si 601 (cu autobuze de 12 metri lungime), precum şi pe liniile 780 şi 783, care fac legătura cu Aeroportul Internaţional "Henri Coandă" (cu autobuze articulate, cu lungime de 18 metri).

Ulterior, pe măsura ce noile autobuze vor fi recepţionate, acestea vor fi introduse în circulaţie, conform graficului, pe liniile din zona centrală. Astfel, până la sfarşitul acestui an, noile autobuze de culoare turcoaz vor mai fi văzute şi pe liniile 124, 137, 261, 682 şi 781.

În luna iunie a acestui an, Primăria Capitalei a semnat cu Otokar contractul pentru achiziţia a 400 de autobuze Euro 6, valoarea contractului fiind de peste 458 de milioane de lei fără TVA.

Conform graficului de livrări, până la sfârşitul acestui an vor veni la Bucureşti primele 100 de unităţi. Autobuzele sunt de trei tipuri, în funcţie de traseele pe care vor circula: 320 de autobuze de 12 metri, 50 de autobuze de 10,7 metri şi 30 de autobuze de 18 metri.

Noile autobuze beneficiază de tehnologie GPS, care permite localizarea în trafic şi furnizarea către călători a informaţiilor legate de timpii de aşteptare în staţie şi de parcurgere a traseului.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.